יוזמה מרגשת: גם מתוך הסגר שהוטל על העיר החרדית בני ברק, התושבים יוצאים ביוזמות, האחד לטובת השני, ומצליחים להוכיח מהי ערבות הדדית ויהודית, זאת בצל ההסתה האיומה המשתוללת בראש כל חוצות כנגד בני הציבור החרדי.

מדובר במספר בניינים במרכז בני ברק, במתחם אסם, כאשר אחת התושבות במקום חגגה היום יום הולדת אך ילדיה התקשו לארגן לה חגיגה ראויה, בעקבות הסגר.

בצר להם, ביקשו ילדיה לארגן לה הפתעה וכך, לאחר תפילת מנחה הנערכת ברמקולים השכונתיים כאשר כולם מתפללים ממרפסת ביתם - מבלי להפר את ההנחיות, שיתפו כולם פעולה בחגיגת יום ההולדת.

תוך כדי הפעלה מהרמקולים, התבקשו ילדי השכונה להפריח לאוויר עשרות בלונים שקיבלו מבעוד מועד, וכך, ביחד, העיפו כולם את הבלונים לאוויר והחגיגה הרקיעה שחקים.

"בלונים שמופרחים לאוויר בעיר הנצורה והמסוגרת, ממש כמו בעזה", אומר ל'כיכר השבת' בחיוך אחד התושבים, "אבל אין ספק שמול ההסתה המסוכנת שאנחנו חווים, כאילו אנחנו מפיצי מחלות, זו ההוכחה הטובה ביותר לאחווה והרעות שיש בציבור החרדי - שאין באף ציבור בעולם. אשרינו שזכינו".